Wit Gauteng-mans verdien meesteWit mans in Gauteng is die land se topsalaristrekkers terwyl jong swart vroue in Limpopo die minste verdien. Die Suid-Afrikaanse Instituut vir Rasseverhoudinge (SAIRR) het Dinsdag in ŉ verslag gesê die groep salaristrekkers wat die meeste verdien is wit mans wat in vaardige poste in die gemeenskaps- en maatskaplike dienssektor (wat die regering insluit) werk, aan ŉ vakbond behoort en 55 tot 64 jaar oud is. SAIRR sê dié bevindinge is gemaak nadat hulle inligting van Statistiek Suid-Afrika ontleed het. “Die gemiddelde werknemer wat die minste betaal word, is swart vroue wat in Limpopo bly, in privaat huishoudings werk, nie aan ‘n vakbond behoort nie en tussen 15 en 24 jaar oud is,” lui die SAIRR se verslag. SAIRR sê in 2011 was die mediaan maandelikse salaris vir swart salaristrekkers R2 380. Bruin salaristrekkers se mediaansalaris was R3 030, R6 800 vir Indiërs en R10 000 vir wittes. Volgens die opname is die mediaan maandelikse salaris van die wit salaristrekkers vier keer meer as dié van swart vaardige werknemers, en ses keer meer as dié van ongeskoolde werknemers.